钦定古今图书集成/理学汇编/文学典/第107卷 > 金銮
## 钦定古今图书集成/理学汇编/文学典/第107卷 > 金銮

按《列朝诗集》，“銮字在衡，陇西人。随父宦侨居建康，遂
家焉。在秦时，从天水胡世甫中丞学制科业。及来建
康，年已长，家中落，乃弃去，习歌诗，诗不操秦声，风流
宛转，得江左清华之致。性俊朗，好游任侠，结交四方
豪士，往来淮扬两浙，所至辄倒屣迎之，洞解音律。酒
酣据几高吟长咏，中节可听，四坐忘罢。卒时年九十。”
有《徙倚轩集》。尝与盛仲交期于城南高翁家，天寒且
雪，久之方至。主人问曰：“翁方有事娶妇，胡能来此？”在
衡大笑，指杯酒曰：“事孰有大于此者乎？”谈笑移日始
去。其风尚如此。何元朗曰：南都自徐髯仙后，惟金在
衡最为知音。善填词嘲调，小曲极妙，每诵一篇，令人
绝倒。尝取古词辨其字句清浊为一书，填词者至今
祖之。